《吏隐堂为郑参议题》
宋代·张祈

平时谷口驰声名，只今朝市心如水。
司马政成方外趣，官事莫如相料理。
公堂卜筑在人境，钟阜孱颜是吾里。
瑶林琼树风尘外，白雪阳春谈笑里。
花间有酒可逃禅，客至忘吾还隐几。
便应诏登金马门，乐此徜徉聊复尔。
君王神圣相伊周，虎豹空山不可留。
招我白云二三子，弹冠径出从公游。

作者简介：张祈（《武康县志》作析），乌程（今浙江湖州）人。宁宗庆元五年（一一九九）以通直郎知晋陵县（《咸淳毗陵志》卷一○）。今录诗二首。